Vermy vandag dié Pretoria-stratePolisiebeamptes tydens ŉ vorige optog in die strate van Pretoria (April 2017). Foto: Maroela Media Talle strate in die Pretoria-sakesentrum sal vandag geaffekteer word deur ŉ optog van ŉ groep genaamd “All Tshwane Vat Alles Employees”. Nonhlanhla Mgiba, woordvoerder vir die Tshwane-metropolisie (TMPD), het bevestig dat daar formeel toestemming gegee is aan dié groep om die optog te hou. Maroela Media het vroeër berig dit blyk egter asof die optog deel vorm van die ANC-Jeugliga se sogenaamde #TshwaneShutdown wat vir Vrydag beplan word, hoewel die aansoek vir die optog as die “All Tshwane Vat Alles Employees”-groep ingedien is. ŉ Kennisgewing, onder die ANC-Jeugliga se naam, wat wyd op sosiale media versprei word, dui aan dat die protesaksie gehou sal word om te eis dat 11 000 “Vat Alles-werkers” weer aangestel word, 10 000 veiligheidswagte wat afgedank is weer aangestel word, dat daar aan kerke “die grond gegee word wat aan hulle belowe is”, dat hoë verhuringstariewe verminder word en dat “die teistering” van informele handelaars stopgesit word. Daar is ook gister ŉ pamflet versprei waarin ondernemings en skole in en om die Pretoria-sakesentrum gewaarsku word om vir die dag te sluit. Volgens die pamflet sal ondernemings wat wel kies om hul deure vir die dag te open dit “op eie risiko” doen. Die pamflet het daartoe aanleiding gegee dat die Stad Tshwane ŉ beroep op die minister van polisie en die nasionale polisiekommissaris gedoen het om die inwoners van Pretoria te beskerm. Mgiba het wel gesê TMPD-beamptes sal ontplooi word om die optog te monitor. Strate wat geraak word Volgens die TMPD sal die optoggangers om 08:00 by Burgerspark in die Pretoria-middestad bymekaarkom en van daar af na Lilian Ngoyi-straat beweeg en regs draai in Madibastraat tot hulle Tshwane House bereik. Van daar af sal hulle na die Uniegebou beweeg en dan terug na Burgerspark deur Leydsstraat, Pretoriusstraat, Nelson Mandela-rylaan, Nana Sita-straat en Thabo Sehume-straat. Die optog sal na verwagting om 16:00 tot ŉ einde kom. Motoriste is aangeraai om bogenoemde strate te vermy en van alternatiewe roetes gebruik te maak. Mgiba het gesê TMPD-beamptes sal ontplooi word om die optog te monitor. Lede van die publiek kan Vrydag enige onwettige aktiwiteite by 012 358 7095 of 012 358 2124 aanmeld.